รายงาน : มหาสารคาม ถ่ายทอดเทคโนโลยีทางการเกษตร พร้อมเติมเต็มภูมิปัญาท้องถิ่น ผลักดันเกษตรกรสู่เป้าห
ผลผลิตมีคุณภาพ ต้นทุนการผลิตลดลง และยังมีรายได้เพิ่มขึ้น เป็นความต้องการของเกษตรกรยุคใหม่ ซึ่งต้องอาศัยความรู้ ข้อมูลข่าวสารและเทคโนโลยีทางการเกษตร กิจกรรมในโครงการถ่ายทอดความรู้และเทคโนโลยีทางการเกษตร ของศูนย์ส่งเสริมและพัฒนาอาชีพเกษตรจังหวัดมหาสารคาม จึงเป็นความหวังของเกษตรกร จาก จ.มหาสารคาม ร้อยเอ็ด และมุกดาหาร ที่มาหาความรู้เพิ่มเติมจากแปลงเกษตรสาธิต และได้เรียนรู้รายละเอียด ลึกไปจนถึงขั้นตอนลงมือ ฝึกการเพาะเลี้ยงเนื้อเยื่อพืช ซึ่งถือเป็นหัวใจสำคัญอย่างหนึ่งของกระบวนการผลิตที่มีประสิทธิภาพ 
นายอิทธิพล ไชยวุฒิ เกษตรกร จ.ร้อยเอ็ด บอกว่า การฝึกเพาะเลี้ยงเนื้อเยื่อกล้วย ตรงกับสิ่งที่ต้องการเติมเต็มให้กับสวนกล้วย ในไร่นาสวนผสม ได้เข้าใจวิธีขยายต้นพันธุ์ที่ปลอดโรค ซึ่งจะส่งผลให้ผลผลิตมีคุณภาพดี และยังสามารถขยายพันธุ์กล้วยรองรับการจำหน่ายต้นพันธุ์ได้ด้วย 
นายมงคล คงสุข ผู้อำนวยการศูนย์ส่งเสริมและพัฒนาอาชีพการเกษตร จ.มหาสารคาม เปิดเผยว่า ศูนย์ส่งเสริมฯ มีพื้นที่ประมาณ 600 ไร่ ความท้าทายของศูนย์ฯ คือ ต้องตอบโจทย์ของเกษตรกรในยุคปัจจุบัน และวิเคราะห์ความเปลี่ยนแปลงในอนาคตให้ได้ เทคโนโลยีและความรู้สมัยใหม่ด้านการเกษตร จึงถูกนำมาใช้ทดสอบและสาธิต ทั้งในห้องปฏิบัติการ ไปจนถึงแปลงเกษตรและพันธุ์พืชหลายชนิด เพื่อผลักดันเกษตรกรให้เป็นสมาร์ทฟาร์มเมอร์อย่างสมบูรณ์แบบ 
หลักสูตรถ่ายทอดความรู้และเทคโนโลยีทางการเกษตร ที่จัดขึ้นในครั้งนี้ ออกแบบมาสำหรับเจ้าหน้าที่ส่งเสริมการเกษตร และเกษตรกรยุคใหม่ เน้นทั้งภาคทฤษฎี เติมเต็มภูมิปัญญาท้องถิ่นจากปราชญ์ชาวบ้าน และการลงมือทดลองปฏิบัติจริงในห้องปฏิบัติการทางวิทยาศาสตร์ ในด้านการเพาะปลูกอ้อย กล้วย และไม้ผลอื่นๆ รวมถึงการดำเนินชีวิตตามหลักเศรษฐกิจพอเพียง ซึ่งล้วนแล้วแต่ช่วยเพิ่มจุดแข็งให้กับเกษตรกร ที่กำลังก้าวสู่ความเป็นเกษตรกรมืออาชีพ 
กิจกรรมของศูนย์ส่งเสริมและพัฒนาอาชีพเกษตรจังหวัดมหาสารคาม นับเป็นอีกหนึ่งกลไกภาครัฐ ในการขับเคลื่อนด้านการเกษตรตามนโยบายรัฐบาล ที่กำลังเร่งรัด เพิ่มศักยภาพทางเศรษฐกิจ โดยดูแลเกษตรกรให้มีรายได้เหมาะสม ด้วยวิธีการต่างๆ ซึ่งต้องอาศัยความร่วมมือจากหลายภาคส่วน ที่เป็นไปในทิศทางเดียวกัน เพื่อเกษตรกรดำเนินชีวิตได้อย่างมั่นคงและยั่งยืน 
ชัยชนะ แดงทองคำ  ส.ปชส.มหาสารคาม / รายงาน